क्षेत्र के विकास में नहीं आएगी कमी : भींचर
राज्यसरकार मकराना विधानसभा क्षेत्र के विकास पर विशेष ध्यान दे रही है। क्षेत्र के हर गांव ढाणी के विकास में कोई कमी नहीं रहने दी जाएगी। यह बात शुक्रवार को मकराना विधायक श्रीराम भींचर ने नावद गांव में 61.60 लाख रुपए की लागत से स्वीकृत तीन किलोमीटर सड़क के शिलान्यास समारोह में कही। यह सड़क धानणवा ग्राम पंचायत में नावद से तोषीणा गांवों के बीच मिसिंग लिंक योजना में विधायक भींचर की अभिशंषा पर ही स्वीकृत हुई है। इस मौके पर विधायक भींचर ने कहा कि प्रधान रहते हुए भी धानणवा ग्राम पंचायत में उन्होंने बिजली, पानी, सड़क सहित अन्य विकास के काफी काम करवाए हैं तथा विधायक बनने के बाद उनका दायित्व और बढ़ गया है। स्थानीय जनता को किसी भी प्रकार की मूलभूत सुविधाओं को लेकर परेशान नहीं होने दिया जाएगा। उन्होंने कहा कि इंदिरा गांधी नहर का पानी आने के बाद पेयजल समस्या का स्थाई रूप से समाधान हो जाएगा। नहरी पानी लाने का काम भी तेजी से करवाया जा रहा है। इस मौके पर विधायक ने नावद गांव में एक ट्यूबवैल खुदवाने एवं स्वीकृत हो चुके उप स्वास्थ्य केंद्र के लिए भवन बनवाने की घोषणा की।
hin_Deva hin_Deva